Kata Pengantar Tuwanku Raja Keumala: Ketika Menyalin Hikayat Akhbarul Karim – Bek Tuwo Budaya\nAlhamdulillah sekalian pujoe Tuhan sidroe nyang eumpnya.\nRahmat ngon saleuem ateueh Muhammad teuma keu sahbat keuluarga.\nAmma bakdu lheueh khutubah nyoe sipatah kalam hamba.\nNarit sikatib na sipatah poh beurakah ngon saudara. Adapun Hikayat Akhbarul Karim, khaba dalam nyan sangat mulia. Haba didalam teurlalu ‘ajab, E hai sahbat kon peurbula. Nyan hikayat roj nyang teupat, lanja leugat lam syuruga. Nyankeuh keubon Jannatul Firdaus, jeuneh peunajoh meuhimpon di sana. Nyankeuh taman Jannatu ‘Adnin, teumpat meu’en meuseusuka. Nyan karangan ureueng shaleh, tan geusareh disinan nama. Nama geusom hana geuseubut, kareuna geutakot jeuet keu riya. Karangan ‘ulama nyang ‘alimin, ureueng nyang yakin lagi taqwa. Nama tuan nyan hana lon tusoe, jeub-jeub sagoe lon pareksa. Teutapi gob kheun Teungku Seumatang, Allahu ‘aklam lon turi hana. Nyankeuh hikayat nyang patoet that, beuet he sahbat agam dara. Nyankeuh hikayat karangan dokter, ubat neu hambo peunoh dalamnya. Barangsoe pajoh ubat siteugoek, puleh ceumeukok di dalam dada. Peunyaket dungee deungon jahe, puleh sare he saudara. Syarat ta ‘amai ban geuseubut, meunghan pocut teusia-sia. Miseue ubat geuboh lam bajee, tan he sampee sagai guna. Meunghan tatem jeb ngon tagusuek, peunyaket budok hilang hana. Saba bacut prat deungon phet, supaya peunyaket hilang seumua. Meunan keu tamse pubuet ibadat, lagee ‘uet ubat pel keunina. ‘lleumei Ushul phon neu seubut, kareuna nyan buet uboe agama. Ushuluddin atawa makrifat, atawa tauhid sah lom nama. Atawa takheun ‘illeumei kalam meunan he taulan kheun ‘ulama.\nNyankeuh ‘ileumei jalan taturi, Tuhan ngon Nabi dum Ambiya. Habeh neu seubut deungon burhan, dali na Tuhan beuna Ambiya. “Ajab takalon dalil neu hato, dum meurungkho maseng jina. Tamse keunarang intan juhari zamrud sare meupateng lingka. Yakut nyang mirah dum meutabu hireun ta eu lazat mata. Geuikat teuma deungon meuh meuntah, akan kupiah mahkuta raja. Kulahkama geurasi nan, hireun teurceungong ‘ohta eu rupa. Hate beureuhi ngon galak hansoe, takalon meubloi ji buedah cahya. Lang geumilang ban matahari, hate beureuhi soe yang eu rupa. Takalon cahya that ceumeurlang, sang buleuen trang nyum purnama. Saboh-saboh peurmata teurkarang, hu sang bintang nyan suloh donya. Ureung meulayeue darat ngon laot, nyan keu panyot hu meunyala. Hanle sisat keudeh keunoe, hanlam duroele meuraba. Nyankeuh ‘ileumei nyang peureulee ‘ain, ateuh insan agam dara. Soe han turi ‘ileumei makrifat dumna ibadat teusia-sia. Ileumei nyan taulan nyang peuteupat, ‘itikeud sisat didalam dada. Jikalau bak kapai geukheun keumeudoe, meunghan meuwoe-woe meugisa-gisa. Meuraba raba keudeh keunoe, karam adoe akhe masa. Lethat ureueng di dalam nanggroe, han meurunoe bak ‘ulama. ‘Ileumei makrifat han jituntut, ji peuseb beuet pura-pura. Jikira meungka jimat keureutah, habeh keubagah surah ngon makna. Han ji teupeue jeub-jeub ‘ileumei, meung hana guree meuraba-raba. Surah meudeh jeutkeu meunoe, sisat dudoe akhe masa. Ladom nyang kalon miseue hikayat, hate jihan rhab di dalam dada. Sabab jikalon bahsa Aceh, jeut keujayeh bak peurasa. Jikira kitab meung bahsa Arab, Jawoe meuhat nyang keudua.\nBahsa Aceh hanjeuet keu kitab, meunan sahbat bak jikira. Han jiteupeue bahsa Aceh, nyang that leubeh bak ‘awam nyang na. Ureueng nyang hanjeuet bahsa ‘Arab, bahsa droe meuhat nyang teur’akla. Kareuna lam kitab peungajaran, ngon peue nyan tapham nyan nyang aula. Kareuna meukeusud najeuet ta ‘amai, ban suroh Po rabbul ‘akla. He syeedara agam inong, jak teumanyong bak ‘ulama. ‘Ileumei Makrifat deungo fiqah, tajak peusah bak fuqaha. ‘Ileumei tasawuf peurintah batin, tanyong he Polem bak pandita. Bak ‘ulama nyang shaleh-shaleh, ta peurkara. Bek teumanyong bak ureung bideu’ah, jeuet keusalah jalan gata. Ureueng nyang lubha keu donya nyoe, bek he adoe peurab gata. Kareuna gobnyan ureueng ka saket, gob pakri jeuet peu-ubat dumna. Badan ka habeh ka meusimalu, ukheue meutabu bak siseun lingka. Bak ‘an geujak geubeudoh han ek, nyangna tarek cit meung jungka. Ureueng meunan hanjeuet keu guree, bak ‘ileumei jalan taqwa. Kareuna dokter ureueng nyang pandai, peu-ubat droe dilee mula. ‘Ohka sihat tuboeh jantong, baro peutamong keu ureueng na. Meunan tamse lomboeh sinoe, pike adoe ngon bicara. Le that ureueng lam nanggroe Aceh, ji meusunoh pangkat Aulia. Galak teumuntut peurintah baten, jijak teumanyong pat jingo na. Jiboeh keuguree ureueng nyang ‘awam, jimita taulan nyang buta mata. Nyang buta mata deungon hate, habeh meugule ban sineuna. Jidakwa droe Salek, syari’at han dawokle jikira. ‘Ileumei peureulee ‘ain di ateueh droe, han jipakoe siceulaka. Miseue lam kitab Akhbarul Karim, ‘ileumei peureulee ‘ain ban sineuna. Han ji hireun han jidawok, sabab that harok pangkat Aulia.\nKareuna kon ‘ileumei haloh, jitakot hantroh pangkat Aulia. Jitakot dudoe han keuramat, geupeulheueh hajat bak kubunya. Bahkeuh ‘ohnoe haba sipatah, jinoe lon kisah nyang keudua.\nBagoe nyang dua disinan neupeugah, ‘ileumei Fiqah he syeedara. Mula neu puphon bhah thaharah keudeh neukeubah shalat nama. Bhah seumbahyang peungabisan, laen sekalian neu seubut dumna. Peue-peue nyang taklok bak seumbahyang habeh abang neu seubut rata. Habeh neu seubut lahe ngon baten, ‘ajab takalon ‘ileumei rahsia. ‘Ileumei tasawuf pina neu seubut, bacut sapat neu calitra. ‘Ileumei peureulee ‘ain teulhee meuhat, meuhimpon he sahbat sinan dumna. Nyankeu sabab ulon harap beuet beuleugat hikayat mulia. Seureuta tapham maksud di dalam, supaya han sia-sia. Tabaca beukayem uroe-malam, pat han meuphom tapareksa. Ta tanyong bak ureueng nyang jeuet, bekta peuseb sidroe gata. Taba laju bak ureueng ‘alem, bek he polem iem droe sahja. Supaya meuphom makna ngon surah, habeh dum crah tapham makna. Tuhanku neubri keu muallif, teumpat peureuseh dalam syuruga. Neubri teumpat nyang amalan, Jannatun ‘Adnin nyang teur’akla. Neubri keu gobnyan teumpat peuniyoh, Jannatul Firdaus sajan Ambiya. Deugon beureukat Teungku nyang karang, kamoe seukalian neubri bahgia. Neubri meubeuet pagi-peutang, ‘amal sajan nantiasa. Neu peuampon seukalian, dara agam mukmin dumna. Neubri meumate ateueh Islam, teutap Iman dalam dada. Deungon beureukat Nabi Muhammad, donya akhirat neubri seuntausa. Raseuki beumudah beurang kajan, bek he Tuhan neubri papa.\nJinoe lon kisah karangan laen, ureung ‘alem muallifnya. Supaya tamita wahe adoe pat meubunyoe tadeungo na. Kareuna ‘ileumei le manfaat, donya akhirat ateueh gata. Siteungoh nibak karangan Aceh, lon peusareh bak gata nama. Saboh hikayat that bit ‘ajab, ‘ileumei manfaat meuhimpon disana. Nama geuseubut TambihulGhafilin Jalaluddin muallifnya. Gampong Lam Gut teumpat diyamman Dua Plohnam nama sagoenya. Hikayat nyan Teungku cit raya that, Bab ji meuhat sikureung ploh lima. Nyan hikayat beukai akhirat, soena hajat keu syuruga. Teurjeumah nibak kitab ‘Arab, nama meuhat miseue nyangka. Nyan pi saboh laot nyang dalam, mutiara sinan meuribee rupa. Jeuneh intan deungon pudoe, dum sinaroe hadlir disana. Beurangsoe beuet hikayat nyan, ‘amai sajan hana ceudra. Nyankeu ureueng ‘ulama akhirat, jalan ka teupat dalam syuruga. Soe muthala’ah Tambihul Ghafilin, Tuhan bri rajin bak agama. Neubri galak bak ‘ibadat, maksiet jarak Tuhan karonya. Ngon beureukat niet muallif, kareuna khalis hate lam dada. Kareuna muallif ureung shalihin, nyang that yakin keu Rabbana. Kareuna neu ‘amai deungon ‘ileumei, sabab nyan sampoe beureukat teuka. Nasihat neudum tamong lam hate, cuba he akhi supaya nyata. Sipatoet ateuh ureung Islam, inong agam tuha muda. Kareuna sinan ubat hate, nyangka mate jipohle donya. Hate nyang luka ngon nyan jinoh, rijang keuseumboeh nibak buta. Narit lon nyoe beurakat kucuba kalheuh he syeedara.\nSiteungoh nibak karangan Aceh lon peusareh jinoe nama. Nashihatul ‘Awam nama hikayat, Mabahis Rad disinan dumna. Na disinan peutblah pasai, supaya takeunai dum peurkara. Diawai saboh muqaddimah, teuma khatimah diakhirnya. Ahlil bid’ah tujohploh dua kawom, geuseubut bandum sinan nyata. Seureuta geurawi ateueh jeueb kawom, deungon peudeung nyang tajam mata. Hikayat nyan miseue geulanteu plah, habeh beukah bid’ah dumna. Peunoh didalam Hadist Firman, seureuta taulan nash ‘ulama. Hikayat nyan raya faidah, ‘iktikeud salah taturi dumna. Miseue kawom nyang peusufi droe, dalam nanggroe agam dara. Ngon kitab nyan tatupeue salah, kawom bid’ah ban sineuna. That bit ‘ajab kalam meusajak, peudueng ngon tak bid’ah nyang na. Nama muallif jinoe lon peugah, Teungku Syekh ‘Abbas geurasi nama. Nama gampong Kuta Karang, Mukim Sikureung he syeedara. Nyankeu Teungku nyan that ‘alem, bandum ureung ji teupeue nama. Nama meusyuhu lam nanggroe Aceh, sabab leubeh bak ureueng na. Nyang na. sipatoet ateuh jeub-jeub Muslim, Nashihatul ‘Awam dum jibaca. Patot jikeubah digeunireng, supaya jingieng rijang-jula. Khususan dum rijang meurunggoek, Thariqat Suloek Seunagan nama. Ureueng binoe leumoh hate, peue nyang dingo ji peucaya. Han ji timang beuna salah, han jipeusah bak ‘ulama. Ladom tatanyong hanle jipeugah, ‘iktikeud salah jitroh lam dada. Meunan nyang le ulon teukalon, baroh tunong tuha muda. Tuhanku neubri pahla rijang, Teungku Kuta Karang rahmat gata. Kareuna neu peugot nyan nasihat, umat Muhammad ngon nyan seuntausa. Beuneu ridha keu gobnyan sidroe, teumpat geududoe neubri Syuruga.\nSiteugoh nibak karangan Aceh, Tambeh Tujoh Blah geurasi nama. Nyan pi saboh karangan ‘ajab, sigala nasihat meuhimpon disana. Sajak kalam that balaghah, tanda ceudah muallifnya. Nama neu Tuan tanlon tusoe, meuroe neusom droe miseue nyangka. Nyan pi patoet lom tasurat, keu peuingat dum syeedara.\nSiteugoh nibak karangan Aceh, Mawa ‘Idhul Badi’ah geurasi nama. Hikayat yang taulan haba that haloh, ngon tasuloh baten gata. Nyan pi karangan ureung dilee, nan he sampee lon turi hana. Nyan pi saboh patot tacari, ‘ileumei teurbuni disinan nyata.\nSiteugoh nibak karangan Aceh, ‘ilemeui haloh lagi rahasia. Nan geurasi Hikayat Hikam, makna jidalam surah ji leungka. Nyan pi patoet that takeubah, kareuna peunajoh ureueng tuha. Laen nibak nyan pile macam, nadham taulan meujeuneh rupa. Karangan ureueng nyang dilee-dilee, ureueng nyan guree dum ‘ulama. Siteugoh nibak nadham-nadham, ‘Aqidatul ‘Awam geurasi nama. Neu teurjeumah nibak Abda-U uleh Teungku di Tiro nama. Nan geurasi Muhammad Amin, Dayah Cut taulan teumpat neuna. Nyankeu guree Teungku Syekh Saman, nyang peukong prang lawan Beulanda. Nadham nyan taulan Bahrul Rashad, takheun mangat payah hana. Bhah ‘iktikeud neuboh sinan, hingga seumbahyang neu calitra. Rukon Iman Rukon Islam, habeh bandum neu peukhaba. Nyan pi patoet that tahafai, jeutkeu beukai nanggroe baqa. Siteungoh bak nadham tango lon peugah, Isyarah Rumuz Haraf geurasi nama. Karangan Teungku Zainul ‘Abidin\n, Teungku di Cot Plieng nyangpo ayahanda. Neu puphon deugon Alif Allah keudeh neu sudah bak Ya nyata. Bahrur Rajaz neuboeh wazan, miseue taulan nadham nyangka. Siteungoh bak nadham nyang that meulagu, Teungku Pante Kulu muallifnya. Nanggroe Pidie Mukim Titeue, sinan geukheun teumpat Syaikhuna. Nyan pi nadham Bahrur Rajaz neu peuingat geutanyoe nyang na.\nSupaya bek tinggai seumbahyang, tapateh Syaitan Salek dusta. Sidroe ‘ulama di Mukim Tujoh, nan geu-uroh Nyakkoeb nama. Teumpat Teungku nyan Pante Ceureumen, Indatu neudum cit ‘ulama. Syekh nyan lethat karangan, buhu pile ban neuboeh rupa. Siteugoh nibak karangan Teungku nyan, Maulod janjongan panghulee Ambiya. Siteugoh nibak kasidah neu karang, Fadlilat Ramadhan buleuen mulia. Fadlilat Rajab deungon Syakban, droenyan karang he syeedara. Saboh syair that juhari kata ‘Ali phon neumula. Sinan teurseubut Fadlilat Seulaweuet, keu ureueng beuet raya pahala. Siteungoh nibak karangan Syiah, makna Burdah keu syeedara. Meugantung diyub matan ‘Arab, that bit ‘ajab hanatara. Makna Abda-U pi droenyan karang, meunan abang gob calitra. Makna Zubad meunan citlom ta eu meugantung diyub maknaanya. Laen nibak nyan pile macam, karangan taulan ureueng tuha. Hana ekle ulon teuseubut kareuna lanjut le calitra. Lon boeh bacut teumpat taingat, kadang taminat dudoe ‘oh tuha. Tuhanku neu balah dum keubajikan, keu nyang meungarang nasihat mulia. Neubri Syiah Tuhan bri leupah nibak mara. Neubri lon jak Ahlussunnah, jalan bid’ah jeuoh dumna. Neubri kuat bak ‘ibadat, deungon beureukat dum Aulia. Untong kamoe neubri beushafi, aneuk istri keuluarga. Neubri seunang lam donya nyoe, mangat meupujoe Po nyang kaya. Neubri seunang meubu mudah, bek that payah meu-usaha. Neubri mufakat ngon asoe rumoh, beuji pateh nasihat agama. Hana ekle lon seumurat, keureutah singkat uroe ka jula. Kareuna roeh buleuen Ramadhan, ayoeng-ayoengan peuning keupala. Plok daweut lontop kalam lon keubah, Astaghfirullah Rabbal Baraya. Neu peuampon narit nyang leubeh, neu peumeu’ah ya maulana. Amin Ya Maulana Amin, kabui mukmin lakee do’a. Deungon meugah Saidil Mursalin, Tuhan ampon barang deesya. Tammat.\nAkhbarul Karim yang\nMenulis dan nyang punya hak\nDi Kampung Keudah, Kuta Raja, Aceh Besar, Sanah 1337 H.\nPerkataan Orang yang Surat :\nNyoekeuh kitab bahsa Aceh\nLafai sareh makna nyata\n‘lleumei Makrifat keu potallah\n‘lleumei Fiqah seumbahyang puasa\nIleume Tasawuf pina bacut\nKa geuseubut sinoe nyata\nWajeb ateueh dum Muslimin\nAkhbarul Karim jibeuet rata\nKareuna dalam nyan peureulee ‘ain\nAteueh mukmin agam dara\nUreueng binoe nyang that patoet\nBeugoh seupot beuet bek reuda\nHo nyang jijak jiba sajan\nNa jeuet jingieng ‘oh jan lupa\n‘Amal teuma ban di sinan\nSupaya han sia-sia\nPeurunoe gob teuma lheueh nyan\nPahla bak Tuhan han ek hingga\nDeungon sabab bahsa Aceh\nBek peujayeh adoe raja\nKareuna asoe nyan di dalam\nCatatan: Hikayat Akhbarul Karim, dengan dua jenis huruf dalam satu buku, yakni huruf Arab Melayu /Jawi/Jawoe dan huruf Latin ini – hasil transliterasi T.A. Sakti – telah diterbitkan Dinas Kebudayaan, Provinsi Nanggroe Aceh Darussalam, tahun 2002. Bale Tambeh Darussalam, 18 Mei 2011, poh 5.00 Wib., T.A. Sakti.\n← Aksara Jawi adakah Berperan dalam Kebudayaan Nasional?\nHukum Yang Sedang Sakit atau Aparatnya????? →


Inong Pungo Bui, Ji Kap Le Bui Teungoh Brie Eumpeun Bui - NASAJA BERITA\nHome › Donya › Malopurginsky › nasaja › Rusia › women alive eaten by pig\nInong Pungo Bui, Ji Kap Le Bui Teungoh Brie Eumpeun Bui\nNasaja Berita – Rusia, Nyoe krak berita Apa Raban teume bak Tempo neukiraju. Ata geukirem le Ampon Darma. Rupajih lheuh Apa cek bak web berita Rusia keubiet nyoe keujadian lagee nyan.\nUreung inong nyan umue 56 thon tinggai di distrik Malopurginsky di Propinsi Udmurtia, Rusia Barat, ji laporkan le koran The Independent, judul jih Women eaten alive by pig russia seulaku media berita Pemerintah Rusia, matee ji kap le bui. Nyan berita tanggai 10/2 baroe ji tuleh bak koran nyan. Laporan nyang ji beritakan inong tuha nyan na saket pungo bui. Ka paih neukiraju. Ureung pungo bui, peularha bui, mate ji kap le bui. That meu bui biet. Nyoe kön teumeunak beh. Tapi nyoe berita teuntang bui pajoh ureung pungo bui nyang bie eumpeun bui. Nasaja neukiraju.\nMeunurot info dari lako si nong tuha nyan, nyan keujadian ji teumee mayet nyan tanggai 1/2 baroesa. Lakoe jih awai teungeut malam nyan, ji keubah inong sidroe lam eumpung bui. Aleh wab suum that badan jih. Ji beudöh eh singoh beungoh ka tan le peurumoh. Meunan ji kalön ka abeh umue lam eumpung bui.\nKondisi purumoh jih that ngeri neukira ju. Bak muka ji kap, on punyueng hana meuhoe le siblah, jaroe ngön baho ka meu yek-yek hanjeut keu buet. Meunan info nyang ka meutuleh bak berita nyan. Bahkan bak situs berita Newstes nyang kanto jih di Moskow, Rusia na sit ji peu ek. Tapi hana ji tuleh detil miseu lagee padum boh na bui lam weu/ eumpung bui nyan.\nJinoe awak Rusia terutama awak rumoh saket, peulisi, dan laen-laen nyang uroh masalah ureung mate dan uroh bui teungoh ji jak pareksa dum. Mangat meupu, kiban seubeutoi jih keujadian.\nDi Oregon, Amerika Serikat awai lam thon 2012 baroesa na sit tom keujadian meunan. Si Terry Vance Garner (69 thon nyan si gam nyan matee ji kap le bui nyan. Nyang na ji teume igoe palsu jih. Na meu 50 boh bui lam weu jih. Bak sang, ji peu pök le bui. Watee reubah meu ji kap teuk, ji yeuh le bui dum. That meubui akai bui nyan dum. Nasaja di peukateun bui. Keubiet han ji turie ureung brie eumpeun jih.\n0 Response to "Inong Pungo Bui, Ji Kap Le Bui Teungoh Brie Eumpeun Bui"


Matius 22 (ACEH)\n<< Matius 22 >>\n1Isa geu meu haba lom ngon ureuëng ramé sira geuboh miseue lagée nyoe,\n2kheun Gobnyan, "Meunyoe Po teu Allah ka geumat peurintah, keuadaan jih na kheueh lagée miseue nyoe: na sidroe raja geupeuna khanuri keu geupeukawen aneuëk gobnyan nyang agam.\n3Raja nyan geuyue jak tueng ubak peulayan-peulayan gobnyan ureuëng-ureuëng nyang teu-undang ubak teumpat khanuri geuh nyan. Teuma di ureuëng-ureuëng nyang teu-undang nyan hana jitem jak bak teumpat ureuëng meukawen nyan.\n4Óh lheueh nyan lé raja nyan geuyue jak teuma peulayan gobnyan nyang laén. Geupeugah ubak peulayan nyang geuyue jak nyan: ‘Neubri tée kheueh ubak undangan nyan: Hidangan khanuri ka siab. Leumô-leumô aneuëk-aneuëk leumô ulôn nyang paleng gét ka lheueh ulôn sie. Bandum nyan ka siab. Neujak kheueh laju u teumpat meukawen!’\n5Teuma bandum jamé nyang teu-undang nyan hana jipako. Awaknyan jijak bak buet jih keudroe maséng-maséng !!-- nyang sidroe jijak u ladang jih, nyang laén teuma ubak peurusahaan jih keudroe;\n6dan nyang laén laju jidrob bubena peulayan-peulayan raja nyan, laju jiseupôt dan jipoh maté awaknyan.\n7Watée raja geudeungoe peue nyang ka teujadi nyan, gobnyan beungéh that-that. Dan raja pih laju geukirém sipa-i gobnyan keu jijak poh maté bandum ureuëng-ureuëng tukang peumaté peulayan geuh nyan, dan laju geutot banda awaknyan.\n8Óh lheueh nyan lé raja laju geutawök bandum peulayan gobnyan, dan laju geupeugah, ‘Khanuri keu meukawen ka siab, teuma bandum undangan hana nyang jeuet ngui.\n9Jinoenyoe tajak laju ubak rot ueh raya, dan taundang laju ureuëng beuramé that jijak bak teumpat meukawen nyoe.’\n10Teuma bubena peulayan nyan pih laju jijak. Awaknyan laju jijak bak rot ueh raya dan jipeusapat laju bubena ureuëng nyang na meurumpok disinan, bah kheueh nyang gét meunan cit ngon nyang jeuhet. Deungon lagée nyan teumpat khanuri nyan pih ka peunoh ban siseun lingka ngon jamé nyang teuka.\n11Óh lheueh nibak nyan di raja nyan laju geutamong keu geujak ngieng banmandum jamé nyang ka trok keunan. Dan deuh laju geukalon na sidroe ureuëng nibak teumpat nyan nyang hana jingui peukayan khanuri.\n12Laju lé raja nyan geutanyong bak ureuëng nyan, ‘He rakan, pakriban cara jih sampoe meuhase tatamong lam ruweueng nyoe sabab gata hana tangui peukayan khanuri?’ Di ureuëng nyan hana hase jipeugah sapeue.\n13Laju lé raja nyan geupeugah ubak peulayan-peulayan gobnyan, ‘Ikat laju gaki ngon jaroe ureuëng nyoe, dan jak tiek laju ureuëng nyoe u teumpat nyang seupôt buta. Nibak teumpat nyan na teumpat mo meuba-e dan deurita.’"\n14Laju lé Isa geupeu habéh calitra miseue nyan lagée nyoe, "Jai that nyang teutawök, teuma na bacut khong nyang teupiléh."\n15Óh lheueh nyan lé ureuëng Farisi laju jijak duek meurok pakat sabe keudroe-droe nyang tujuan jih pakriban cara beuhase Isa teujeubak ngon cara jiteumanyong meubagoe rupa.\n16Teuma awaknyan laju ji utus murit-murit jih ubak Isa meusajan deungon na padub droe anggota golongan Herodes. Awaknyan jipeugah ubak Isa, "Pak Gurée, kamoe meuteupeue Bapak jujoe. Bapak neupurunoe deungon troh trang keuhai meulakée Po teu Allah keu manusia, hana neupakoe peundapat soe mantong. Sabab Bapak hana neungieng ureuëng.\n17Sabab nyan, ci Bapak peugah bak kamoe: Meunurot peuratoran agama tanyoe, peu kheueh jeuet teubayeue cukée keu kaisar atawa hana?"\n18Isa geuteupeue meukeusut awaknyan nyang jeuhet nyan, jadi laju geupeugah, "He, ureuëng-ureuëng munafék! Pakon gata keuneuk ujoe Ulôn?\n19Ci gata tunyok bak Ulôn mata péng nyang gata peuguna keu neubayeue cukée!" Laju awaknyan jijok bak Gobnyan saboh keupeng péng pirak.\n20Isa geutanyong bak awaknyan, "Gamba dan nan soe nyang na lam péng nyoe?"\n21"Gamba Kaisar," jaweueb awaknyan. Teuma Isa geupeugah ubak awaknyan, "Meunyoe meunan, tabri kheueh ubak Kaisar peue nyang atra Kaisar, dan ubak Allah peue nyang atra Allah."\n22Watée jideungoe lé awaknyan peue nyang ka geupeugah lé Isa nyan, awaknyan hireuen lumpahna. Teuma awaknyan laju jijak jitinggai Isa.\n23Bak uroe nyan cit teuma, na meupadub droe ureuëng Saduki jijak ubak Isa. Awaknyan na kheueh golongan ureuëng nyang meupeundapat bahwa ureuëng nyang ka maté hana udeb lé.\n24"Bapak Gurée," kheun awaknyan, "Nabi Musa na geupurunoe lagée nyoe: Meunyoe sidroe ureuëng agam meuninggai donya, dan ureuëng nyan hana meu-aneuëk, syedara gobnyan harôh meukawen ngon ureuëng inong balée nyan mangat jibri keuturonan keu ureuëng nyang ka meuninggai nyan.\n25Ka lheueh na tujoh droe ureuëng meusyedara tinggai di sinoe. Nyang tuha meukawen óh lheueh nyan meuninggai donya ngon hana geutinggai aneuëk. Teuma balée ureuëng nyan geutinggai keu syedara gobnyan.\n26Syedara gobnyan nyan meuninggai teuma hana cit jitinggai aneuëk. Hai nyang lagée nyan teujadi teuma ubak syedara gobnyan nyang keu lhée dan sampoe trok bak nyang keu tujoh.\n27Dan akhé jih inong nyan keudroe meuninggai donya.\n28Nyan, bak watée ureuëng maté geupeubeudôh lom teuma, peurumoh soe kheueh ureuëng inong nyan? Sabab ban tujoh droe awaknyan ka jimeukawen ngon ureuëng inong nyan."\n29Geujaweueb lé Isa "Gata keuliru, sabab gata hana muphom Alkitab, meunan cit kuasa Po teu Allah.\n30Sabab meunyoe ureuëng maté óh trok bak watée jibeudôh lom teuma, awaknyan hana teuma jimeukawen lé, teuma awaknyan teutab udeb lagée malaikat lam syeuruga.\n31Peu kheueh gohlom na gata baca peue nyang geupeugah lé Po teu Allah keuhai ureuëng maté geupeubeudôh lom teuma? Allah meufeureuman,\n32‘Ulôn kheueh Allah Nabi Ibrahim, Allah Nabi Ishaq dan Allah Nabi Yakub.’ Allah nyan kon Allah ureuëng maté. Gobnyan na kheueh Allah ureuëng udeb!"\n33Watée ureuëng ramé nyan jideungoe peue nyang geupeugah lé Isa, awaknyan hireuen lagoena keuhai nyang geupurunoe lé Gobnyan.\n34Bak watée ureuëng-ureuëng Farisi jideungoe bahwa Isa ka geupeujeuet ureuëng-ureuëng Saduki hana jeuet jipeugah haba lé, teuma awaknyan laju jimeurok pakat.\n35Sidroe lamkawan awaknyan, na kheueh sidroe gurée agama, ji-ujoe keuneuk jeubak Isa ngon cara jiteumanyong.\n36"Bapak Gurée," kheun gobnyan, "peurintah toh kheueh nyang paleng awai didalam huköm agama?"\n37Geujaweueb lé Isa, "Cinta kheueh Tuhan Allah gata deungon sipeunoh até gata, deungon sipeunoh jiwa gata, dan deungon silurôh ákai gata.\n38Nyan peurintah nyang paleng phon nyang paleng peunteng!\n39Peurintah nyang keudua saban deungon peurintah nyang phon nyan: Cinta kheueh seusabe gata keudroe lagée gata tacinta keu droe gata keudroe.\n40Bandum huköm agama nyang ka geubri lé Nabi Musa dan ajaran bandum nabi nyan dasai jih nibak bandua huköm nyan."\n41Teungoh ureuëng-ureuëng Farisi nyan mantong meugumpôi disinan, Isa geutanyong ubak awaknyan,\n42"Peue kheun gata keuhai Raja Peuseulamat? Keuturonan soe kheueh gobnyan?" "Keuturonan Nabi Daud," jaweueb awaknyan.\n43"Meunyoe meunan," geutanyong lom lé Isa, "peue sabab Roh Allah geu ilham bak Nabi Daud keu teupeugah Raja Peuseulamat ‘Tuhan’? Sabab Nabi Daud geupeugah.\n44‘Tuhan geupeugah ubak Tuhan lôn: neuduek kheueh blaih uneuen Lôn, sampoe án Ulôn peujeuet musoh-musoh Gata jitaklok ubak Gata.’\n45Ngon nyan meunyoe Nabi Daud Raja Peuseulamat nyan ‘Tuhan’, pakriban tapeugah Gobnyan keuturonan Nabi Daud?"\n46Hana meusidroe pih nyang hase jijaweueb peue nyang geutanyong lé Isa nyan. Dan phon uroe nyan, hana lé nyang teumanyong peue-peue mantong ubak Gobnyan.\nDownload Audio MP3 (Matius 22):


Vokal Rangkap | Lidah Tinta\nMaret 29, 2009 • 11:28 pm\nVokal rangkap lam basa Aceh na 17 boh cit, sama ngon vokal tunggal. Vokal rangkap atawa vokal ganda nyoe geubagi lam dua golongan, vokal rangkap nyang geupeuakhé ngon [e] ngon vokal rangkap nyang geupeuakhé ngon [i].\nVokal rangkap nyang meuakhé ngon [e] na 10 boh: ie, èe, eue, oe, öe, ue, ‘ie, ‘èe, ‘eue, ngon ‘ue. Meunyo tabôh lam contoh haba, iem ‘diam’, batèe ‘batu’, ureueng ‘orang’, baroe ‘kemarin’, lagöe ‘kok’ (geupakèk watèe tapeugah hai-hai nyang hayeue atawa teukeujôt), bue ‘kera’, p’iep ‘hisap’, ‘èerat ‘aurat’, ‘eue ‘merangkak’.\nTeuma ‘oh lheuh nyan, vokal rangkap nyang meuakhé ngon [i] na tujôh boh: ai, ‘ai, ei, oi, ôi, öi, ngon ui. Contoh habajih, gatai ‘gatal’, meuh’ai ‘mahal’, hei ‘seru’, boinah ‘kekayaan/harta benda’, bhôi ‘kue bolu’, lagöina ‘sangat’, bui ‘babi’.\nDari padum boh contoh nyan, jeut tateupeu lé geutanyoe bahwasajih lam basa Aceh na cit vokal rangkap ch’o ‘sengau’. Seulaén nyan, tateupeu cit lé geutanyoe, lam basa Aceh le that harah vokal. Hai nyoe saweueb lam basa Aceh berlaku tanda diakritik.\nBah tanda diakritik nyoe kön saboh keuwajéban keu tapakèk. Tanda-tanda diakritik nyoe seubeunajih seuneujôk awak Beulanda lé Snouck Hurgronje. Teuma peunténg cit keu taturi seubagoe peubèda padup-padup boh haba nyang saban bak tutôran tetapi meulaén watèe tatuléh. Peulom, tanda diakritik nyoe ka geungui lé ureueng-ureueng chik geutanyoe dari awai kön.\nTanda-tanda diakritik lam basa Aceh nyan nakeuh grave ngon harahjih [è], aigu ngon harahjih [é], macron ngon harahjih [ô], trema [ö]. Contoh grave bak haba lhèe ‘tiga’, èk ‘tinja’. Contoh aigu nakeuh ék ‘naik’, lé ‘oleh’. Contoh macron nakeuh bôh ‘isi’, gadôh ‘gaduh’. Contoh trema nakeuh böh ‘buang’, töh ‘mana’.\nMeunyo tanda-tanda diakritik nyan hana tangui lam teumuléh saboh-saboh narit, teuntèe payah taturi makna atawa makeusud narit nyan, barô jeut tameupôm meunyo ka jituléh lam kalimat. Saweueb nyankeuh, lôn peugah tanda nyoe hana wajéb, tetapi peunténg.\nMaret 30, 2009 pukul 11:41 am\nNyoe bang, droe neuh kajeut keu guru bahasa aceh, jinoe karab hana le guru bahasa aceh, lom pih di aceh nyoe ureung dum ka beu o geu meututo bahasa aceh…


Yahya - Audio Books: the Book of John - Chapter 19\nÓh lheuehnyan Pilatus jitamong dan jiyue laju bak ureuëng laén mangat jiseunuét Isa.\n2 Sidadu-sidadu nyan laju jipeugét saboh mahkota nibak ranteng nyang meuduro, mahkota meuduro nyan laju jipeuseuôn bak ulée Isa. Óh lheueh nyan jipeungui teuma bajée jubah nyang meuwareuna ungu,\n3 laju meu-ulang-ulang jijak bak Gobnyan sira jipeugah, "Udeb raja ureuëng Yahudi!" Óh lheuehnyan awaknyan jitampa Gobnyan.\n4 Óh lheueh nyan Pilatus jiteubiet lom dan jipeugah bak ureuëng ramé nyan, "Ngieng! Ka ulôn peuteubiet Gobnyan uluwa keu gata, mangat gata tateupeue bahwa ulôn hana lôn teumé meusaboh pi nyang salah nibak ureuëng nyoe."\n5 Teuma Isa laju geuteubiet sira geungui mahkota meuduro dan bajée jubah ungu. Pilatus jipeugah bak awaknyan, "Ngieng kheueh ureuëng nyan."\n6 Watée imeum-imeum ulée dan peungawai-peungawai jikalon Isa, awaknyan laju jikuk-kuk, "Saleb laju Jihnyan, saleb laju Jihnyan!" Pilatus jipeugah bak awaknyan, "Cok kheueh laju Gobnyan, dan saleb kheueh lé gata keudroe, ulôn hana lôn teumé meusaboh pi nyang salah nibak Gobnyan."\n7 Ureuëng Yahudi nyan jijaweueb, "Meunurot huköm kamoe, ureuëng nyan harôh teuhuköm maté sabab Jihnyan jiaku droe jih Aneuëk Allah."\n8 Watée Pilatus jideungoe awaknyan jipeugah meunan, raja nyan leubeh teumakot nibak nyang ka.\n9 Teuma laju jitamong lom lam meuligoe dan óh lheueh Isa jipeutamong, Pilatus laju jitanyong bak Gobnyan, "Dipat asai droeneueh?" Teuma Isa hana geujaweueb.\n10 Teuma lé Pilatus jipeugah lom, "Droeneueh hana neutem peugah haba ngon ulôn? Beutateupeue kheueh, ulôn na kuasa keu lôn peulheueh Droeneueh, dan na kuasa teuma lôn saleb Droeneueh!"\n11 Geujaweueb lé Isa, "Meunyoe Allah hana geubri kuasa nyan keu gata, gata mubacut pi hana meukuasa ateueh Ulôn. Sabab nyan, ureuëng nyang peusalah Ulôn nibak gata, leubeh rayeuk desya jih nibak gata."\n12 Watée Pilatus jideungoe hai nyan, jihnyan jiuseuha keu jipeuleueh Isa. Teuma di ureuëng-ureuëng Yahudi laju jikuk-kuk, "Meunyoe amphon neupeuleueh Jihnyan, amphon bukon rakan Kaisar! Ureuëng meungaku droejih raja na kheueh musoh Kaisar!"\n13 Watée Pilatus jideungoe haba nyan, Pilatus nyan laju jiba Isa uluwa dan laju jipeuduek ateueh kurusi peungadelan bak teumpat nyang nan jih Aleue Batée. (Lam basa Ibrani nan jih Gabata.)\n14 Watéenyan karab poh dua blaih uroe, uroe sigohlom Uroe Raya Paskah. Pilatus jipeugah bak ureuëng-ureuëng nyan, "Nyoe raja gata!"\n15 Awaknyan jikuk-kuk laju, "Poh maté Jihnyan! Poh maté Jihnyan! Saleb laju jihnyan!" Pilatus jitanyong, "Peu kheueh ulôn nyang saleb raja gata?" Imeum-imeum ulée jijaweueb, "Sidroe Kaisar mantong nyang raja kamoe!"\n16 Teuma Pilatus laju jiseurah Isa bak awaknyan keu jisaleb. Awaknyan laju jicok Isa, dan laju jiba Gobnyan nibak teumpat nyan.\n17 Isa geuteubiet sira geugulam keudroe saleb Geuh laju geuba ubak teumpat nyang nan jih, "Teumpat Bruek Ulée". (Lam basa Ibrani nan jih Golgota.)\n18 Disinan kheueh Gobnyan jisaleb. Meusigoe ngon Gobnyan na teuma dua droe ureuëng laén nyang jisaleb disinan; sidroe blaih wie, sidroe blaih uneuen dan Isa keudroe na di teungoh-teungoh.\n19 Bak kayée saleb Isa, Pilatus laju jiyue pasang tulésan lagée nyoe, "Isa teuka nibak Nazaret, Raja Ureuëng Yahudi".\n20 Jai that-that ureuëng Yahudi nyang jibaca tulésan nyan, sabab teumpat Isa teusaleb nyan hana jiôh nibak banda. Tulésan nyan lam basa Ibrani, Laten dan Yunani.\n21 Imeum-imeum ulée jipeugah bak Pilatus, "Bék neutuléh 'Raja ureuëng Yahudi,' teuma tuléh kheueh lagée nyoe, 'Ureuëng nyoe jipeugah, Ulôn Raja ureuëng Yahudi.' "\n22 Teuma lé Pilatus jijaweueb, "Nyang ka ulôn tuléh, teutab teutuléh."\n23 Óh ka lheueh jisaleb Isa lé sidadu-sidadu nyan, awaknyan laju jicok peukayan Gobnyan. Peukayan nyan laju jibagi peuet: maséng-maséng meuteumé saboh jeumba. Meunan cit awaknyan laju jicok jubah Gobnyan. Jubah nyan hana teucôb -- teutenun phon nibak ateueh sampoe u miyueb.\n24 Sidadu-sidadu nyan laju jipeugah sabe keudroe-droe, "Bék ta koh-koh bajée jubah nyoe. Jak tatiek undi mangat tateupeue soe nyang hak ateueh bajée nyoe." Hainyan teujadi mangat teupeubuet lagée peue nyang ka teutuléh lam Alkitab, na kheueh lagée nyoe: "Awaknyan jibagi-bagi peukayan Ulôn, dan jitiek undi keu jiteumé jubah Ulôn." Dan keubiet sidadu-sidadu nyan jipeubuet lagée nyan.\n25 Bak binéh saleb Isa geudong mak Gobnyan, syedara inong mak Gobnyan, Maryam peurumoh Klopas, dan Maryam Magdalena.\n26 Watée Isa geukalon mak Geuh dan murit-murit Gobnyan nyang geugaséh na teudong disinan, Gobnyan laju geupeugah bak mak Geuh, "Mak, nyan aneuëk mak."\n27 Óh lheueh nyan Isa geupeugah teuma bak murit-murit Geuh, "Nyan mak gata." Phon saát nyan mandum murit Isa jiteurimong mak Isa keu tinggai dirumoh awaknyan.\n28 Isa geuteupeue bahwa bak saátnyoe banmandum nyan ka seuleusoe, dan mangat peue nyang na teutuléh lam Alkitab hase teujadi, Gobnyan geupeugah, "Ulôn glah that."\n29 Disinan na saboh cangkie nyang peunoh meuasoe ngon ié anggô nyang masam. Teuma laju jiculob saboh bungöng kareueng lam ié anggô nyan, óh lheueh nyan laju jiculok bak saboh tangke hisop, dan laju jisunyueng bak Isa.\n30 Isa geurasa ié anggô nyan dan laju geupeugah, "Ka seuleusoe!" Laju geutukui ulée Geuh dan meuninggai donya.\n31 Lé peunguasa Yahudi hana jitem manyét-manyét nyang ka lheueh teusaleb nyan teutab meugantung bak kayée saleb bak uroe Sabat, peue teuklom bak goenyoe Sabat nyan Uroe Raya nyang khusos. Sabab uroe watée Isa teusaleb rhot jih sigohlom uroe Sabat nyan, ureuëng-ureuëng Yahudi laju jilakée bak Pilatus keu jiwiet gaki ureuëng-ureuëng nyang ka teusaleb dan jipeutron manyét-manyét nyan nibak ateueh kayée saleb.\n32 Teuma lé sidadu-sidadu nyan laju jijak wiet phon-phon gaki bandua droe nyang jisaleb meusigoe ngon Isa.\n33 Watée awaknyan ka trok bak Isa, laju jikalon Gobnyan ka meuninggai. Ngon lagée nyan awaknyan hana jadéh jiwiet gaki Gobnyan.\n34 Teuma lhong Isa teutab jitôb ngon kapak lé sidroe sidadu nyang na lamkawan nyan; dan laju jiteubiet darah dan ié.\n35 Ureuëng nyang kalon keudroe keujadian nyan, ureuëng nyan kheueh nyang jak peugah hainyan, mangat gata mandum meunan cit peucaya. Dan keusaksian gata nyan beutôi, dan jiteupeue bahwa nyan beutôi.\n36 Hainyan jeuet mangat teupeubuet peue nyang ka teutuléh lam Alkitab lagée nyoe: "Hana meusikrek pih nibak tuleueng Gobnyan teuma jiwiet".\n37 Lam Alkitab na cit teutuléh lagée nyoe, "Awaknyan teuma jipandang Gobnyan nyang ka awaknyan tôb".\n38 Óh lheueh nyan Yusuf nibak Arimatea jilakée idhin bak Pilatus mangat jeuet jicok manyét Isa. (Yusuf na kheueh murit Isa teuma ngon cara seungab-seungab, sabab jihnyan teumakot ubak peunguasa Yahudi.) Pilatus laju jibri idhin bak ureuëng nyan, óh lheueh nyan ureuëng nyan laju jijakcok manyét Isa.\n39 Nekodemus, nyang awai ilée ka lheueh jijak bak Isa bak watée malam, jijak cit meusigoe ngon Yusuf. Nekodemus jiba ramuan mur dan gaharu -- banmandum na kira-kira lhée ploh kilo gram le jih.\n40 Bandua awaknyan laju jicok manyét Isa dan laju jibalot ngon ija kafan meusajan ngon uréeh nyang mangat bée nyan meunurot adat teuseumiyueb ureuëng Yahudi.\n41 Bak teumpat Isa teusaleb na saboh taman. Lam taman nyan na saboh kubu barô, nyang hántom lom jipeuguna keu teumpat teukubu ureuëng laén.\n42 sabab kubu nyan tô, dan uroe Sabat karab jipeuphon, awaknyan laju jiseumiyueb Isa bak teumpat nyan.


2 Raja-Raja - Aceh Bible - Old Testament / 2Kings-14\nBak thon nyang keudua keurajeuen Yoas bin Yoahas ateueh Israel, Amazia bin Yoas jeuet keu raja Yehuda.\n2 Bak watéenyan gobnyan na umu dua ploh limong thon, dan gobnyan geumat peurintah di Yerusalem dua ploh sikureueng thon treb jih. Ma gobnyan nan geuh Yoadan asai Yerusalem.\n3 Amazia geupeubuet buet nyang paleng galak até TUHAN, teuma gobnyan kon lagée Nabi Daud, indatu gobnyan. Lagée ayah gobnyan,\n4 gobnyan pi hana geupeuhanco teumpat-teumpat gob seumah dewa, lé sababnyan rakyat teutab mantong jipeuseumah keureubeuen sira jitor keumeunyan nibak teumpat nyan.\n5 Meunan ka kong keurajeuen gobnyan, Amazia laju geuhuköm maté bubena peugawée nyang poh maté ayah gobnyan.\n6 Teuma aneuëk-aneuëk peugawée-peugawée nyan hana geupoh, sabab gobnyan jiseutôt peurintah TUHAN nyang na teutuléh lam Kitab Nabi Musa, "Bék gata huköm maté ureuëng syiek jih lé sabab buet-buet nyang jeuhet nyang jipeubuet lé aneuëk-aneuëk jih, dan bék gata huköm maté aneuëk-aneuëk jih lé sabab buet nyang jeuhet nyang jipeubuet lé ureuëng syiek jih. Tieb-tieb ureuëng jeuet teuhuköm maté meunyoe buet nyang jeuhet nyan jipeubuet lé jihnyan keudroe."\n7 Nibak saboh prang nyang paleng hebat, Amazia hase geupoh maté 10.000 droe sipa-i Edom di Pantôn Asin, dan hase geureubot banda Sela. Bandanyan laju geuboh nan Yokteel. Sampoe án jinoe banda nyan mantong nan jih Yokteel.\n8 Óh lheuehnyan Amazia geukirém utosan ubak Yoas raja Israel keugeulakée mangat geutem lawan gobnyan di mideuen prang.\n9 Teuma lé Raja Yoas laju geukirém haba lagéenyoe, "Bak saboh watée tamah meuduro nyang na lam gle Libanon jikirém haba lagéenyoe su keu bak ceumara, 'He bak ceumara, gata jok kheueh aneuëk dara gata keu aneuëk ulôn mangat jeuet keupeurumoh jih.' Teuma disinan meulintaih kheueh saboh beulatang uteuen nyang jibloh-bloh lam uteuen meuduro nyan.\n10 Gata, Amazia, kajeuet keu cungkak, sabab gata ka tapeuloe ureuëng Edom. Lé sababnyan, kon kheueh meunang nyan kaseb keugata? Nyang sigét jih gata tinggai mantong lam rumoh! Keupeue guna jih tamita-mita pasai nyang jeuet keusabab gata meupalo meunan cit deungon rakyat gata?"\n11 Teuma Amazia teutab hana jipako peue-peue nyang ka geupeugah lé Yoas raja Israel nyan. Lé sababnyan teuma, Raja Yoas meusajan deungon aneuëk buah gobnyan laju geujak u Bet-Semes di Yehuda laju geumuprang ngon Amazia nibak teumpat nyan.\n12 Tantra Yehuda hase geupeutaloe dan banmandum tantra awaknyan jiplueng sira jiwoe u rumoh jih maséng-maséng.\n13 Yoas laju geudroeb Amazia, lheuehnyan geujak laju u Yerusalem geujak reuloih beuton banda nyan nyang panyang jih leubeh kureueng na dua reutoih metée, phon nibak babah Pintoe Geureubang Efraim sampoe trok ubak babah Pintoe Geureubang Sagoe.\n14 Banmandum méuh dan pirak meunan cit banmandum peukakaih nyang na lam Baét TUHAN, meunan cit banmandum atra beunda lam meuligoe, meusajan ngon na padubdroe sandra geuangkot lé Yoas u Samaria.\n15 Kisah nyang laén keuhai Raja Yoas, meunan cit keuhai pahlawan gobnyan teulawan Amazia raja Yehuda ka teucetet lam kitab Seujarah Raja-raja Israel.\n16 Yoas meuninggai donya dan teupeukubu nibak lampôh jrat raja-raja di Samaria. Yerobeam II aneuëk gobnyan jeuet keuraja keugeunantoe gobnyan.\n17 Óh ka lheueh Yoas raja Israel meuninggai donya, Amazia raja Yehuda, mantong udeb\n15 thon teuk.\n18 Di Yerusalem na saboh komplot keuneuk poh maté Amazia. Lé sababnyan gobnyan geuplueng u Lakhis, teuma lé musoh-musoh gobnyan laju jipeucrok trok keudeh meunan meuteumé laju jipoh maté. Manyét gobnyan jiba ngon guda u Yerusalem, laju teupeukubu nibak lampôh jrat raja-raja di Banda Nabi Daud. Lé sababnyan rakyat Yehuda laju jibaiát Uzia, aneuëk agam Amazia jeuet keu raja awaknyan. Nibak watéenyan Uzia na umu 16 thon. Kisah nyang laén keuhai Raja Amazia na teucetet lam kitab Seujarah Raja-raja Yehuda.\n22 Óh ka lheueh ayah gobnyan meuninggai donya, Uzia geureubot lom banda Elat dan geupeudong lom teuma.\n23 Nibak thon nyang keulimong blaih watée peumeurintahan geumat lé Amazia bin Yoas ateueh Yehuda, Yerobeam II bin Yoas jeuet keu raja Israel, dan geumat peurintah di Samaria 41 thon treb jih.\n24 Gobnyan meudesya ubak TUHAN, sabab geuseutôt buet nyang jeuhet nyang geupeubuet lé Raja Yerobeam I nyang ka geupeujeuet ureuëng Israel meudesya.\n25 Yerobeam II nyoe kheueh nyang reubot lom banmandum bandum daerah Israel, phon nibak rot u Hamat di utara trok u Laôt Maté di seulatan. Nyan paih lagée janji TUHAN, Po teu Allah Israel, meulalu hamba Gobnyan Nabi Yunus bin Amitai ureuëng Gat-Hefer.\n26 TUHAN geukalon padub na seungsara jih ureuëng Israel, dan hana meusidroe pi nyang tulông awaknyan.\n27 TUHAN hana niet keuneuk geupeuhanco bansa Israel keu siumu masa, lé sababnyan gobnyan geutulông awaknyan meulalu Raja Yerobeam II.\n28 Kisah nyang laén keuhai Raja Yerobeam II, keuhai keupahlawan gobnyan lam tieb-tieb mideuen prang dan pakriban gobnyan geureubot lom Damsyik meunan cit Hamat nibak Yehuda keu Israel, banmandum nyan na teucetet lam kitab Seujarah Raja-raja Israel.\n29 Yerobeam II meuninggai donya dan laju teupeukubu nibak lampôh jrat raja-raja. Zakharia aneuëk agam gobnyan jeuet keuraja keugeunantoe gobnyan.


1 Timotius - Aceh Bible - New Testament / 1Timothy-6 S charge to the rich\nUreuëng-ureuëng Kristen nyang jeuet keu namiet, harôh jianggab bahwa teungku po jih meuseuti jihoreumat, mangat ureuëng laén hana hase jipeubrok nan Allah atawa peulajaran geutanyoe.\n2 Namiet-namiet nyang po jih ureuëng Kristen, hana jeuet jianggab po jih nyan hina sabab awaknyan saban-saban ureuëng Kristen. Teuma lé namiet nyan jilayani po jih nyan leubeh gét lom, sabab po nyang jilayani ngon jroh nyan na kheueh saban-saban ureuëng meuiman nyang teugaséh. Banmandum nyoe meuseuti gata peurunoe dan gata naseuhat.\n3 Soe-soe mantong nyang peurunoe ajaran laén seulaén nibak nyan dan hana situju ngon ajaran nyang beutôi nibak Tuhan geutanyoe Isa Almaseh, dan ngon ajaran agama tanyoe,\n4 na kheueh ureuëng nyang sombong hana jiteupeue sapeue! Peunyakét jih na kheueh galak meudobat dan meudakwa keuhai istilah-istilah akhé jih rhot nibak picék até, meucrebre, fiteunah, curiga nyang hana gét,\n5 meunan cit meusiliseh waham nyang hana putôh-putôh. Rot seumike ureuëng nyang lagée nyan ka paneuk dan hana lé nyang beuna. Awaknyan jipike hase jeuet keukaya rot agama.\n6 Beutôi agama teubri untông nyang rayeuk, meunyoe manusia nyan puih ngon peue nyang ka na.\n7 Sabab hana meusapeue pi nyang jeuet taba u dalam donya nyoe, dan hana meusapeue pi nyang jeuet taba uluwa!\n8 Teuma, meunyoe na peunajoh dan peukayan, nyan kaseb.\n9 Teuma ureuëng nyang keuneuk jeuet keukaya, teugoda dan meupalet ngon mubagoe hawa nafeusu nyang bangai dan nyang rusak. Nafeusu-nafeusu nyang lagée nyan teuba manusia ubak hanco dan ceulaka.\n10 Sabab nibak cinta ubak péng, jiteuka mubagoe rupa nyang jeuhet. Na siladum ureuëng nyang jitiyeub péng akhé jih ka hana jiturot lé ajaran Kristen, laju awaknyan jiteurimong mubagoe peundeuritaan nyang jipeuhanco até awaknyan.\n11 Teuma gata na kheueh ureuëng atra Po teu Allah, ngon lagée nyan gata harôh tapeujiôh banmandum atra nyan. Useuha kheueh beujeuet keu ureuëng nyang beutôi bak mata Allah, nyang peuhamba droe ubak Allah, meuiman ubak Almaseh, tagaséh keusabe manusia, tabah lam deurita, dan meusikeub leumoh leumbot.\n12 Meujuang kheueh beubiet-biet keu udeb lagée ureuëng Kristen mangat gata tareubot hadiyah seujati dan keukai. Sabab keunyan kheueh Allah geutawök gata bak watée gata ta-aku Gobnyan dikeue ureuëng ramé bahwa gata meuiman ubak Almaseh.\n13 Dan jinoenyoe, dikeue Po teu Allah nyang bri nyawöng keu makhlok peue mantong, dan dikeue Isa Almaseh nyang ka geubri saksi nyang beutôi dikeue Pontius Pilatus, ulôn lakée nyoe nibak gata:\n14 Taát kheueh ubak peurintah nyan deungon até nyang gleh dan hana meucupa trok ubak watée jih Tuhan geutanyoe Isa Almaseh geuteuka lom teuma.\n15 Keuhai teuka Gobnyan teuma geupeuteuntée bak watée nyang paih lé Allah keudroe. Gobnyan kheueh nyang matkuasa sidroe kong sagai; Gobnyan agong, Raja di ateueh raja, dan Tuhan banmandum tuan.\n16 Gobnyan kheueh mantong nyang hana hase jikuasa lé maté; Gobnyan udeb lam cahya nyang hana hase jipeurab lé soemantong. Hana meusidroe manusia pi nyang ka lheueh jikalon Gobnyan. Keu Gobnyan kheueh horeumat dan kuasa siumu masa! Amin.\n17 Keu ureuëng-ureuëng nyang kaya ateueh rhueng donya, gata peugah kheueh mangat awaknyan bék sombong dan bék meuharab ateueh barang-barang nyang hana teutab -- lagée hai jih atra keukayaan. Awaknyan meuseuti meuharab ubak Po teu Allah nyang geubri peue-peue mantong ubak geutanyoe deungon meulimpah mangat geutanyoe tateumé rasa.\n18 Lakée kheueh nibak awaknyan mangat awaknyan jitunyok keubuet nyang jroh, keu jipeubuet buet-buet nyang gét, murah até dan galak jimeubri.\n19 Deungon lagée nyan awaknyan ka jigumpôi atra nyang jeuet keumodal nyang gét keuwatée nyang teuma teuka. Dan deungon lagée nyan awaknyan teuma meuteumé udeb nyang keukai, na kheueh udeb nyang seujati.\n20 Peue nyang ka teupeucaya keugata, jaga kheueh nyan beugôt-gôt, Timotius! Peujiôh kheueh tutoe haba nyang hana meuguna dan meudobat keuhai-hai nyang seucara keuliru teupeugah "Peungeutahuan".\n21 Sabab na ureuëng nyang jipeugah bahwa awaknyan na peungeutahuan nyan, sampoe ngon lagée nyan kajiseuleweng ajaran-ajaran Kristen nyang awaknyan meuiman yoh masa ilée. Seumoga Tuhan geubri beureukat ubak Syedara mandum. Horeumat kamoe, Paulus


Hijeurah Nabi – Kasidah yang dilantunkan murid2 pengajian di Aceh tempo dulu pada malam 12 Rabiul Awal – sekarang nihil – Bek Tuwo Budaya\n← Membedah Tiga Manuskrip Aceh: Mengenai Kesehatan dan Kedokteran\nHikayat Gomtala Syah →\n9 pemikiran pada “Hijeurah Nabi – Kasidah yang dilantunkan murid2 pengajian di Aceh tempo dulu pada malam 12 Rabiul Awal – sekarang nihil”\nkiban cara ta download lagu nyan teungku?\nsalen ngon jaroe mantong beh!.\nIbnu Khidhir Balyanda Akmal\nlon seureng lon dinge bak mak lon tuan sya’e lagunyoe watee geu ayon adek atau aneuk kumuen.. watee manyak lon pih sya’e nyoe seureng geu baca\nnyan pusaka geutanyoe ureueng Aceh. Adak jeuet bek gadoh, beuta satoh!.\nalhamdulillah bak lon pura pura seutot meureumpok disinoe.. katep lon deuk hafai lengkap dari sya’e hikayat nyoe..\npadahai jameun na kitab kumpulan hikayat-hikayat tapi hana meuhoe lee duem…\nneuci pareksa hai, ho kitab endatu geutanyoe nyan!.\nna lon seuteot tgk.. tapi sampoe jinoe hana meuhoe.. sebahagian ka diteot masa DI TII yang atra selamat nyan lee ka abeh dipajoh lee kamue geupeugah lee ureung chiek lon.. sisa jih hana meuhoe lee.. karena rumoh jameun hana soe tinggai lee ka paduem blah thon…\ninsyaallah lon seutot lom watee lon woe u gampong nyoe…\nselamat menggali warisan endatu!.


2 Samuel - Aceh Bible - Old Testament / 2Samuel-9\nBak siuroe Nabi Daud geuteumanyong, "Peu kheueh mantong na ureuëng nyang udeb lam keuluwarga Saul? Meunyoe mantong na, ulôn keuneuk jak peubuet nyang gét ubak keuluwarga nyan deumi si Yonatan."\n2 Keuluwarga Saul na sidroe namiet nyang nan jih Ziba, dan namiet nyan geuyue jak meuhadab ubak Raja Nabi Daud. Raja geuteumanyong, "Peu kheueh gata nyang nan Ziba?" "Nyoe, beutôi that Teungku Amphon," jijaweueb lé Ziba nyan.\n3 Óh lheuehnyan raja geutanyong lom, "Peu kheueh mantong na ureuëng nyang udeb lam keuluwarga Saul? Ulôn keuneuk jak peubuet nyang gét keu ureuëng nyan, lagée nyang ka ulôn meujanji ubak Po teu Allah." Geujaweueb lé Ziba, "Mantong na sidroe aneuëk agam si Yonatan. Jihnyan capiek."\n4 "Dipat jihnyan?" geutanyoe lé Raja Daud. "Di Lodebar, di rumoh si Makhir aneuëk si Amiel," jipeugah lé Ziba.\n5 Lé Nabi Raja Daud laju geuyuejak hôi aneuëk agam si Yonatan nyan.\n6 Aneuëk agam Yonatan nyan nan jih Mefiboset. Bak watée katrok jiteuka, laju jisujut jibri horeumat ubak Nabi Daud. Nabi Daud laju geusapa ureuëng nyan, sira geupeugah, "Mefiboset," dan aneuëk nyan laju jijaweueb, "Nyoe pat ulôn, Teungku Amphon."\n7 Nabi geupeugah, "Bék teumakot teuh. Ulôn keuneuk peumurah até keu gata deumi si Yonatan bapak gata. Banmandum tanoh atra abusyiek gata si Saul, teuma ulôn jok pulang ubak gata dan keu siumu masa gata jeuet tamakheun nibak meuligoe gobnyan."\n8 Mefiboset jisujut lom sira jipeugah, "Peu kheueh makna jih ulôn nyoe hai Teungku Amphon! Pakon Teungku Amphon leupah jroh keu ulôn?"\n9 Laju lé raja geutawök Ziba namiet Saul nyan, dan geupeugah laju, "Peue mantong na hareuta nyang jitinggai lé Saul dan keuluwarga gobnyan sabab atra ulôn keuneuk bri keu cucoe Teungku gata nyoe.\n10 Gata dan aneuëk-aneuëk meunan cit deungon peumbantu gata bahtajak meuúe tanoh nyan deumi keuluwarga teungku gata si Saul, dan neubri kheueh laju hase tanoh nyan ubak awaknyan mangat teupeuseb nyang jipeureulée lé awaknyan. Teuma Mefiboset jeuet geumakheun nibak meuligoe siumu masa." (Ziba na jimeu aneuëk 15 droe aneuëk agam dan 20 droe namiet).\n11 Geujaweueb lé Ziba ubak raja, "Banmandum titah Teungku Amphon teuma ulôn peubuet." Teuma lé Mefiboset laju jimakheun saboh talam deungon raja, lagée aneuëk agam Nabi Raja Daud keudroe.\n12 Mefiboset na teuma jimeu aneuëk agam nyang nan jih si Mikha. Banmandum anggota keuluwarga Ziba nyan ka jeuet keu namiet Mefiboset.\n13 Meunan kheueh si Mefiboset nyang capiek nibak ban dua blaih gaki jih nyan tinggai di Yerusalem dan sabe jipajoh bu di Meuligoe.


Amos - Aceh Bible - Old Testament / Amos-2\nTUHAN meufeureuman, "Peunduduek Moab ka le that goe jipeubuet desya, sababnyan Ulôn pasti Lôn huköm awaknyan. Awaknyan jihina Raja Edom nyang ka maté nyan, deungon jikueh jrat gobnyan dan jicok bubena tuleueng-tuleueng gobnyan laju jitot sampoe jeuet keu abée.\n2 Sabab nyan, Ulôn Lôn kirém apui u nanggroe Moab, dan Ulôn tot sampoe habéh bubena kuta Keriot. Ureuëng Moab maté lamkawan ureuëng muprang nyang teungoh meugasui, watée beureuguih teungoh teuyueb, dan dumpék prang teungoh subra.\n3 Peunguasa Moab dan bandum peujabat peumeurintah jihnyan Lôn poh maté."\n4 TUHAN meufeureuman, "Ureuëng Yehuda ka le that goe jipeubuet desya, lé sabab nyan Ulôn pasti Lôn huköm awaknyan. Awaknyan ji-iengkeue ubak peue-peue nyang ka Lôn peurintah dan hana jipakoe peue-peue nyang ka Ulôn peurunoe. Awaknyan ka jipeusisat lé ilah-ilah nyang laén nyang jiseumah lé indatu awaknyan.\n5 Lé sabab nyan, Ulôn Lôn kirém apui u Yehuda dan Ulôn tot sampoe habéh bubena kuta di Yerusalem."\n6 TUHAN meufeureuman, "Ureuëng Israel ka le that goe jipeubuet desya, lé sabab nyan Ulôn pasti Lôn huköm awaknyan. Ureuëng jujoe nyang hana hase jipulang nyang jimeu-utang bak awaknyan, ka awaknyan peubloe jeuet keu namiet. Meunan cit ngon buet awaknyan ateueh ureuëng gasien nyang hana hase geubayeue utang jihnyan, bahpi utang jihnyan na bacut sidub yuem sipasang seulob gaki.\n7 Awaknyan jiteugöm ureuëng leumoh nyang hana meudaya, dan jikireuh ureuëng gasien. Ayah dan aneuëk jimeumukah ngon inong nyang sa, sampoe ka jipeukuto nan Ulôn nyang suci.\n8 Tieb-tieb na teumpat iébadat, ureuëng-ureuëng jiéh deungon bajée nyang awaknyan cok sibagoe jaminan utang nibak ureuëng gasien. Di Baét Allah awaknyan, awaknyan jiéb ié anggô nyang awaknyan cok nibak ureuëng nyang meu-utang bak awaknyan.\n9 Bahpi lagée nyan, he umat Lôn, keu gata kheueh Ulôn peubinasa ureuëng Amori nyang manyang lagée bak arön dan kong lagée bak sala.\n10 Gata ka Ulôn peuteubiet lam nanggroe Meusé, dan Ulôn ba sira Lôn peutatéh rot padang pasi peuet ploh thon treb jih. Tanoh ureuëng Amori ka Ulôn jok keu gata jeuet keu nanggroe gata keudroe.\n11 Ulôn ka Lôn piléh napadub droe lamkawan aneuëk gata mangat jeuet keu nabi, dan napadub droe nibak ureuëng muda gata jeuet keu Nazir. Peu kheueh nyan hana beutôi, he ureuëng Israel? Ulôn, TUHAN, ka Lôn peugah haba.\n12 Teuma gata jok keu ureuëng Nazir ji-jieb ié anggô, lé sababnyan teupeujeuet awaknyan ji-iengkeue ubak janji. Dan gata tatam bak nabi-nabi tapeusampoe peusan Ulôn.\n13 Bak saátnyoe gata Ulôn teugöm trok bak tanoh, sampoe gata meurang-rang lagée geuritan nyang brat ngon aneuk gandom.\n14 Ureuëng nyang teuga plueng pih hana lheueh; ureuëng teuga gadôh teunaga jih, dan ureuëng peukasa hana hase jipeuseulamat droe jih keudroe.\n15 Ureuëng campen timbak aneuk panah hana meuteun, ureuëng bagaih plueng hana hase jipeuplueng droe, dan ureuëng pasang guda hana tinggai.\n16 Nibak uroenyan tantra nyang paleng beuhe pih jitinggai sinjata jihnyan, laju jiplueng. Ulôn, TUHAN ka Lôn peugah haba."


Separatis - Wikipèdia bahsa Acèh, ènsiklopèdia bibeuëh\nTeuntra separatis OLF di Kenya ngon beudé AK-47.\nSeparatis atawa Separatisme politik nakeuh saboh buët keu meurumpok dèëlat nanggroë ngon peumeuklèh saboh wilayah atawa kawan manusia (bisajih buët nyan meukawan ngon niët nasionalisme nyang kong) dari saboh ngon wilayah la'én. Istilah separatis nyan payah that jiteurimong le ureuëng nyang jeuët keu anggèta meuhat dari saboh-saboh kawan peuneudong separatis nyan, le ureuëng nyang ngui niët separatis istilahnyan gasa. Bagi ureuëng separatis istilah peuteuntèe nasib droë leubèh adé lam peukara.\nBuët separatis nyan ladôm ngon curak siyasat ngon damèe. Ka na buët nyan nyang damèe di Quebec, Kanada lam lhèe plôh thôn nyoë. Buët lageè nyan saban cit watèe meupisah Chekoslowakia ngon Rusia. Singapura glah nibak Federasi Malaysia lagèe nyan cit.\nSeparatisme ladôm na cit ngon buët tuëng bila nyang gasa keu cara cok pulang saboh-saboh wilayah. Ban saboh dônya na macam dum kawan separatis nyang meubuët lageè nyan nyang jingui buët gasa keu cara cok pulang nanggroë, ngon niët keuneulheuëh nakeuh peumerdèka naggroë. Na lam jeunèh separatis lagèe nyan nakeuh kawan Basque ETA di Peurancih ngon Spanyol, separatis Sikh di India bak thôn 1980, IRA di Irlandia.\nWikimedia Commons na mèdia nyang na hubôngan ngön: Separatism\nGeurumpök nibak "https://ace.wikipedia.org/w/index.php?title=Separatis&oldid=106268"\nTerakhir diubah pada 12 Buleuen Duwa 2018, pukul 15.05


Portugéh - Wikipèdia bahsa Acèh, ènsiklopèdia bibeuëh\n(dan banda rayeuk) Lisboa\n- Peudana Meuntroë Pedro Passos Coelho\n- Ie (%) 0,5%\n- Keunira 2006 10.095.170 (76)\n- Peunadat 114/km2 (66)\n1. Bahsa Miranda raseumi geu akô bak uroë 29 buleuën sa thôn 1999. 2. Mata péng seugolom 2002 nakeuh Escudo.\nPortugéh (Bahsa Portugéh: Portugal) nakeuh saboh neugara nyang na di kawasan Iërupa Seulatan. Nang nanggroë nyan nakeuh banda Lisbon. Republik Portugéh nakeuh meuceuë ngon Spanyol dibarôh ngon ditimu. Blah rot barat meuceuë ngon La'ôt Atlantik. La'én nibak nyan neugara Portugéh na cit wilayah jih di da'irah Madeira, Azores ngon Pulo-pulo Selvagens.\nGoverno de Portugal (Bahsa Portugéh)\nOfficial Portuguese Government website (Bahsa Inggréh)\nAssembleia de la República (Bahsa Portugéh)\nOfficial Parliament website (Bahsa Inggréh)\nWeather forecast for Portugal (Bahsa Portugéh)\nWikimedia Commons na mèdia nyang na hubôngan ngön: Portugal\nGeurumpok nibak "https://ace.wikipedia.org/w/index.php?title=Portugéh&oldid=86526"\nLaman nyoë seuneulheuëh geuubah bak 11 Buleuën Limöng 2015 poh 14.00.


Wahyu - The Book of Revelation, Chapter 9 The trumpets\nLaju lé malaikat nyang keulimong geuyueb beureuguih geuh, dan deuh laju lôn kalon saboh bintang rhot nibak langét u ateueh bumoe. Bintang nyan teubri gunci jurông mawöt.\n2 Teuma lé bintang nyan laju jipeuhah jurông mawöt nyan, laju deuh asab jiteubiet lam atra nyan lagée asab nibak tungkée nyang rayeuk. Mata uroe ngon langét manyang ka jeuet keuseupôt sabab lé asab nyang jiteubiet lam jurông nyan.\n3 Laju nibak lam asab nyan jiteubiet teuma daruet-daruet nyang jitreun u bumoe. Ubak daruet-daruet nyan jibri kuasa nyang saban lagée nyang teubri keu kala jeungking.\n4 Bak awaknyan teutam bék jipeurusak naleueng, meunan cit ngon bak-bak kayée, atawa seunaman-seunaman laén banmandum nyan hana jeuet jipeurusak. Daruet-daruet nyan nyang jeuet jiseurang na kheueh ureuëng-ureuëng nyang nibak dho jih hana tanda segée nibak Allah.\n5 Teuma ubak daruet-daruet nyan hana teubri jipoh maté ureuëng-ureuëng nyan, nyang jeuet jiseksa awaknyan nyang treb jih limong buleuen. Sakét nyang jirasa lé sabab teuseksa lé daruet-daruet nyan saban sakét jih lagée jikab lé kala jeungking.\n6 Nyang treb jih limong buleuen nyan, ureuëng-ureuëng nyang keunong seksa lé daruet-daruet nyan jiuseuha mangat droe jih maté, teuma awaknyan teutab hase jitem maté; awaknyan jitem maté, teuma mawöt jiôh nibak awaknyan.\n7 Hi daruet nyan lagée guda nyang ka siab keuneuk jak lam prang. Bak ulée daruet-daruet nyan na deuh sapeue-sapeue lagée makhkota méuh. Ruman daruet-daruet nyan lagée ruman manusia.\n8 Ôk jih lagée ôk ureuëng inong, dan gigo jih lagée gigo singa.\n9 Nibak dada jih teutôb ngon sisuatu nyang rab saban ngon sinutôb beuso. Su sayeueb jih lagée su geuritan-geuritan guda nyang jai teungoh jimaju u mideuen prang.\n10 Daruet-daruet nyan na iku ngon bisa lagée kala jeungking. Dan iku jihnyan na kheueh na meuteumé teunaga droe jih keu jiseksa manusia nyang treb jih limong buleuen nyan. 11 Awaknyan na raja nyang peurintah droe jih keudroe, dan raja nyan na kheueh malaikat nyang meutanggong jaweueb ateueh jurông mawöt. Nan jih lam basa Ibrani na kheueh Abadon; dan lam basa Yunani Apolion (nyang makna jih "Peurusak").\n12 Ceulaka nyang phon ka liwat. Óh lheueh nyan na dua boh ázeb teuk nyang meuseuti teuka.\n13 Óh lheueh nyan malaikat nyang keu nam laju geuyueb beureuguih geuh. Teuma laju lôn deungoe su nyang teuka nibak ban peuet boh sagoe miseubah méuh nyang na dikeue Po teu Allah.\n14 Su nyan jipeugah bak malaikat nyang keu nam nyan, "Jak peuleueh kheueh ban peuet droe malaikat nyang teuikat nibak Krueng Efrat nyan!" 15 Ban peuet droe malaikat nyan pih laju teupeuleuh. Awaknyan ka teupeusiab khusos keu jeuem, uroe, buleuen dan thon keu teupoh maté siper lhée nibak banmandum umat manusia.\n16 Bak ulôn jibri tée bahwa jeumeulah pasokan-pasokan meuguda nyan na dua reutôh juta.\n17 Dan lam keumalon lôn nyan, laju lôn ngieng guda-guda nyan dan nyang duek ateueh guda-guda nyan. Nyang duek ateueh guda-guda nyan jisôk bajée beuso nyang wareuna jih mirah hu. Ijo lagée batée nilam, dan kunéng beulerang. Ulée guda-guda nyan lagée ulée singa, dan nibak babah jih jiteubiet apui, asab dan beulerang.\n18 Siper lhée nibak umat manusia teupoh maté lé lhée boh beuncana nyan, atra nyan na kheueh; apui, asab, dan beulerang nyang jiteubiet lam babah guda-guda nyan.\n19 Teunaga guda-guda nyan na meuteumé nibak babah dan meunan cit nibak iku jih. Iku-iku jih lagée uleue meu-ulée. Ngon iku jih nyan, guda-guda nyan jiseksa manusia.\n20 Teuma nyang tinggai umat manusia nyang hana teupoh maté lé beuncana-beuncana nyan pih, hana teuma jitinggai buet jaroe jih keudroe. Awaknyan hana jipiôh jiseumah roh-roh jeuhet dan beurala-beurala méuh, pirak, teumaga, batée dan kayée nyang hana hase jikalon atawa jideungoe, meunan cit hana jeuet jijak.\n21 Meunan cit awaknyan hana teuma jitinggai buet-buet jih nyang jeuhet, na kheueh jipoh maté gob, jingui iéleumé-iéleumé gaéb, buet cabui dan ceumeucue.


Matius - Aceh Bible - New Testament / Matthew-26 The last supper\nWatée Isa ka seuleusoe geupurunoe bandum hai nyan, Gobnyan geupeugah ubak murit-murit Geuh,\n2 "Gata tateupeue dua uroe treuk na kheueh Uroe Raya Paskah, dan Aneuëk Manusia teuma jiseurah keu jisaleb!"\n3 Bak watée peumimpén-peumimpén teungku imeum dan peumimpén-peumimpén Yahudi meugumpôi bak meuligoe Teungku Imeum Agong Kayafas.\n4 Awaknyan jimeurok pakat keuneuk drob Isa seucara seungab-seungab, dan keuneuk jipoh maté Gobnyan.\n5 "Teuma," kheun awaknyan, "Bék hainyan teupeubuet bak watée peurayaan, sabab hai nyang lagée nyan teuma jiteuka karu lamkawan rakyat."\n6 Watée Isa mantong na di Betania, di rumoh Simon nyang yoh masa ilée keunong peunyakét kulét nyang lumpah parah,\n7 na sidroe ureuëng inong jijak meuhadab ubak Isa. Ureuëng inong nyan na jiba saboh kaca pualam, meuasoe minyéuk mangat bée nyang lumpah meuhái. Watée Isa teungoh geuduek sira geumakheun, ureuëng inong nyan laju geuprée minyéuk mangat bée nyan ateueh ulée Isa.\n8 Murit-murit Isa na jikalon hai nyan laju jiteuka beungéh. "Keupeue guna jih banmandum nyoe boros?" kheun awaknyan.\n9 "Minyéuk mangat bée nyan hase teupeubloe deungon yuem nyang lumpah meuhái, dan péng hase nyan jeuet teujok bak ureuëng gasien!"\n10 Isa geuteupeue pikeran awaknyan, laju geupeugah lé Gobnyan, "Keupeue gata peususah ureuëng inong nyoe? Jih nyan jipeubuet sapeue-sapeue nyang jroh dan teupujoe u ateueh Ulôn.\n11 Ureuëng gasien na sabe lamkawan gata, teuma meunyoe Ulôn hana sabe na meusajan gata.\n12 Deungon na geuro minyéuk mangat bée nyan u ateueh badan Lôn, gobnyan ka geupeu siab Ulôn keu teupeutamong lam jrat.\n13 Peucaya kheueh! Bansigom donya nyoe, dipat mantong Haba Gét nibak Allah teupeumaklum, peue-peue nyang jipeubuet lé ureuëng inong nyoe teutab teucalitra sibagoe keunangan keu gobnyan."\n14 Dan sidroe lamkawan murit Isa nyang nan jihnyan Yudas Iskariot, jijak meurumpok ngon peumimpén-peumimpén teungku imeum.\n15 Gobnyan jikheun ubak peumimpén-peumimpén teungku imeum nyan, "Peu kheueh nyang gata bri keu ulôn meunyoe ulôn jok Isa ubak gata?" Teuma awaknyan laju ji-itong lhée ploh péng pirak, laju jijok péng nyan ubak jihnyan.\n16 Phon bak saát nyan Yudas laju jimita watée nyang paih keuneuk jikhianat Isa.\n17 Bak uroe raya nyang keuphon watée Peurayaan Ruti Hana Meuragoe, murit-murit Isa jijak meurumpok ngon Gobnyan. Awaknyan jipeugah, "Nibak teumpat toh nyang Bapak galak mangat kamoe keubah peunajoh Paskah keu Bapak?"\n18 Geujaweueb lé Isa, "Neujak kheueh ubak sidroe ureuëng di banda dan neupeugah laju ubak gobnyan, 'Geupeugah lé Bapak Gurée, ka sampoe watée jih keu Ulôn; Ulôn keuneuk peuna uroe raya Paskah di rumoh gata meusajan-sajan ngon bandum murit-murit Lôn.' "\n19 Murit-murit Isa laju geupeubuet peue nyang geupeurintah lé Gobnyan ubak awaknyan. Awaknyan laju jijak peusiab peunajoh Paskah nyan.\n20 Óh watée malam ka teuka, Isa meunan cit bandua blaih droe murit Gobnyan geuduek sira geumakheun,\n21 teungoh awaknyan geumakheun, Isa geupeugah, "Deungoe kheueh: na sidroe lamkawan gata nyoe teuma jikhianat Ulôn."\n22 Ban jideungoe hai nyan lé awaknyan, murit-murit Isa seudeh lumpah na. Laju lé awaknyan, sidroe-droe jiteumanyong ubak Isa, "Teuntée bukon keu ulôn nyang Bapak peugah nyan?"\n23 Geujaweueb lé Isa, "Ureuëng nyang ceulob ruti lam mangkok Ulôn meusigoe-sigoe ngon Ulôn, ureuëng nyan kheueh nyang khianat Ulôn.\n24 Keubiet Aneuëk Manusia teuma maté lagée nyang ka lheueh teutuléh lam Alkitab. Teuma ceulaka kheueh ureuëng nyang khianat Aneuëk Manusia! Leubeh gét ureuëng nyan hana lahé ateueh rhueng donya nyoe!"\n25 Laju lé Yudas si peukhianat nyan geupeugah, "Teuntée kon keu ulôn nyang Bapak Gurée peugah nyan?" Geupeugah lé Isa, "Meunan kheueh gata peugah!"\n26 Watée awaknyan teungoh geumakheun, Isa geucok ruti, laju geumeudoá. Óh lheueh nyan Gobnyan geupriek-priek ruti nyan ngon jaroe Gobnyan dan geujok laju ubak murit-murit Gobnyan sira geupeugah, "Cok, pajoh kheueh; nyoe kheueh tuboh Ulôn."\n27 Óh lheueh nyan Gobnyan laju geucok saboh piala anggô, laju geumeudoá ubak Po teu Allah. Óh lheueh nyan laju geujok piala nyan ubak murit-murit Gobnyan, sira geupeugah, "Jieb kheueh, gata bandum.\n28 Sabab nyoe kheueh darah Ulôn nyang ka teupeusah janji Ulôn ngon Po teu Allah -- darah nyang teuroe keu ureuëng ramé keu teupeu amphon bubena desya awaknyan.\n29 Peucaya kheueh: Ulôn hana teuma Lôn jieb lé ié anggô nyoe sampoe trok ubak Ulôn teuma Lôn jieb ié anggô nyang barô meusajan-sajan deungon gata lam Donya Barô Bapak Ulôn."\n30 Óh lheueh nyan awaknyan geumeulagu saboh lagu puja ngon pujoe. Dan óh ka lheueh nyan awaknyan laju geujak u Bukét Zaiton.\n31 Óh lheueh nyan Isa geupeugah ubak murit-murit Gobnyan, "Bak malam nyoe cit teuma gata bandum taplueng tatinggai Ulôn; sabab lam Alkitab na teutuléh; Allah meufeureuman, 'Teuma Lôn peumaté tukang meurabe nyan, dan kawan bubiri gobnyan Ulôn peucrebre.'\n32 Óh ka lheueh Ulôn geupeubeudôh lom teuma, Ulôn jak laju leubeh awai nibak gata u Galilea."\n33 Petrus geupeugah ubak Isa, "Bah kheueh mandum nyang laén geutinggai Bapak, teuma ulôn hán sagai-sagai lôn tinggai Bapak!"\n34 "Ingat," Kheun Isa ubak gobnyan, "Malam nyoe cit teuma, sigohlom manök jiku-uék, gata ka lhée goe ta-iengkeue keu ulôn."\n35 Geujaweueb lé Petrus, "Bah pih ulôn nyoe harôh maté meusajan Bapak, ulôn hana kupeugah bahwa ulôn hana lôn tinggai Bapak!" Dan mandum murit nyang laén lagée nyan cit geupeugah.\n36 Óh ka lheueh nyan Isa laju geujak ngon murit-murit Geuh ubak saboh teumpat nyang nan jih Getsemani, nibak teumpat nyan Gobnyan geupeugah ubak awaknyan, "Taduek kheueh disinoe meusikeujab Ulôn keuneuk jak meudoá."\n37 Dan Gobnyan laju geupakat Petrus meunan cit bandua droe aneuëk Zebedius meusajan Gobnyan. Gobnyan ka jipeuphon jiteuka seudeh dan geulisah.\n38 Gobnyan geupeugah ubak murit-murit Geuh, "Até Ulôn seudeh lagoena, nyum-nyum jih lagée keuneuk maté. Tinggai kheueh gata disinoe, dan meusajan kheueh meujaga-jaga deungon Ulôn."\n39 Óh lheueh nyan Isa geujak leubeh jiôh bacut treuk, laju Gobnyan teudugom bak tanoh sira geumeudoá. "Bapak," kheun Gobnyan, "Meunyoe jeuet, neupeujiôh kheueh nibak Ulôn bandum bala nyang harôh Ulôn rasa nyoe. Teuma bék kheueh teuseutôt keuheundak Ulôn, teuma meunurot keuheundak Bapak nyang teujadi."\n40 Óh ka lheueh nyan Isa laju geugisa ubak ban lhée droe murit Gobnyan dan geungieng awaknyan ka habéh teu-éh. Gobnyan laju geupeugah ubak Petrus, "Teuma cit sijeuem sagai gata ban lhée droe ka hana ék tameujaga deungon Ulôn?\n41 Meujaga-jaga kheueh, dan meudoá kheueh mangat ateueh gata hana keunong bala. Keubiet roh gata jitem keuneuk jipeubuet nyang jroh-jroh teuma gata keudroe nyang hana hase, sabab tabaiát manusia nyan leumoh."\n42 Sigoe treuk Isa geujak meudoá, kheun Gobnyan, "Bapak, meunyoe peundeuritaan nyoe harôh Ulôn rasa, dan hana hase teupeujiôh, bah kheueh keuheundak Bapak nyang teujadi."\n43 Óh ka lheueh geumeudoá nyan Isa geuriwang lom teuma, dan geungieng lom bandum murit-murit Gobnyan ka habéh teungét, sabab mata awaknyan ka teungét lumpah na.\n44 Keu nyang keu lhée Isa geutinggai awaknyan dan kali nyang keu lhée teuma geujak meudoá deungon tutoe haba doá nyang geulakée saban lagée nyang ka geulakée dua goe nyang ka.\n45 Óh ka lheueh nyan Gobnyan geuriwang lom ubak murit-murit Gobnyan dan laju geupeugah, "Peu kheueh mantong gata éh dan peupuléh hék? Ngieng, ka trok watée jih Aneuëk Manusia jijok ubak kuasa ureuëng-ureuëng meudesya.\n46 Beudôh kheueh, jak geutanyoe tajak. Kalon Ureuëng nyang khianat keu Ulôn ka trok jiteuka!"\n47 Teungoh Isa mantong geupeugah haba, Yudas sidroe lamkawan dua blaih droe murit Gobnyan teuka. Meusajan-sajan deungon Yudas nyan, jai cit ureuëng laén teuka sira jiba peudeueng ngon puntông kayée. Awaknyan jiyue lé peumimpén-peumimpén teungku imeum dan peumimpén-peumimpén Yahudi.\n48 Tukang khianat nyan ka jibri tée ubak awaknyan tanda nyang lagée nyoe, "Toh ureuëng nyang ulôn cöm eunteuk, nyan kheueh jih. Drob laju ureuëng nyan!"\n49 Meunan trok ubak teumpat nyan, Yudas langsong jijak ubak Isa dan jipeugah, "Assalamuálaikum, Pak Gurée!" Laju Yudas nyan jicöm Isa.\n50 Geujaweueb lé Isa, "Syedara, keupeue gata jak keunoe?" Óh lheueh nyan ureuëng ramé nyan laju ji maju, dan laju jidrob Isa.\n51 Sidroe murit Isa nyang na lamkawan nyan laju geusuet peudeueng lam sarong geu-heungko laju ateueh sidroe hamba imeum agong sampoe ureuëng nyan putôh ôn geulinyueng.\n52 Isa geupeugah ubak murit Geuh nyan, "Peutamong lom peudeueng gata lam sarong, sabab bandum ureuëng nyang peuguna peudeueng jih ureuëng nyan teuma maté jipajoh lé peudeueng.\n53 Gata pike hana meuteumé Lôn lakée tulông ubak Bapak Ulôn, dan Gobnyan teuma reujang geukirém leubeh nibak dua blaih pasokan sidadu malaikat?\n54 Teuma meunyoe meunan, panena mungken lagée nyang ka teutuléh lam Alkitab keubiet harôh teujadi lagée nyang kana nyoe?"\n55 Laju Isa geupeugah ubak ureuëng ramé nyan, "Peu kheueh Lôn nyoe peunjahat, sampoe gatanyoe tateuka sira taba peudeueng dan kayée puntông keu tajak drob Ulôn? Tieb-tieb uroe Ulôn seumeubeuet di Baét Allah, dan gata hana tadrob Ulôn!\n56 Teuma beutôi ka seuharôh jih jeuet lagée nyan mangat teujadi peue nyang ka geutuléh lé nabi-nabi dalam Alkitab." Óh ka lheueh nyan, bandum murit-murit Gobnyan jiplueng jitinggai Isa.\n57 Ureuëng-ureuëng nyang drob Isa laju jiba Gobnyan u rumoh Teungku Imeum Agong Kayafas. Nibak teumpat nyan bandum gurée-gurée agama dan peumimpén-peumimpén Yahudi ka meugumpôi.\n58 Deungon seungab-seungab Petrus geuseutôt Isa nibak likot sampoe uleuen rumoh teungku imeum agong. Laju Petrus geutamong bak leuen rumoh nyan, dan geuduek laju meusajan ngon peungawai-peungawai nyang na disinan. Gobnyan geukeuneuk teupeu pakriban akhé jih nyan teujadi.\n59 Peumimpén-peumimpén Teungku Imeum dan banmandum Mahkamah Agama geu-useuha keu jimita saksi peuleusu mangat jeuet teupeu rhot huköman maté u ateueh Isa.\n60 Teuma lé awaknyan hana jiteumé meusaboh bukeuti pih, bah pih jai that nyang maju sibagoe saksi duseuta. Akhé jih na dua droe saksi nyang maju ukeue.\n61 Awaknyan jipeugah, "Ureuëng nyoe geupeugah, 'Ulôn hase Lôn reuloh Baét Allah, dan lam lhée uroe hase Lôn peudong lom teuma.' "\n62 Óh lheueh nyan teungku imeum agong laju geudong, dan geupeugah ubak Isa, "Peu kheueh hana gata jaweueb peue nyang jitudôh ateueh gata nyan?"\n63 Teuma Isa seungab mantong. Sigoe teuk teungku imeum agong geu-ulang peugah, "Deumi Allah nyang udeb, neupeugah kheueh ubak kamoe peu kheueh Droeneueh Raja nyang ba Seulamat, Aneuëk Po teu Allah?"\n64 Geujaweueb lé Isa, "Meunan kheueh kheun gata. Teuma peucaya kheueh: phon saát nyoe, gata teuma neungieng Aneuëk Manusia geuduek blaih uneuen Allah Nyang Mahakuasa, dan geuteuka di ateueh awan dilangét!"\n65 Teuma teungku imeum agong nyan laju geupriek-priek peukayan bak tuboh gobnyan, dan geupeugah, "Ureuëng nyoe jihujat Allah! Hana peureulée lé saksi. Gata bandum ka tadeungoe keudroe tutoe haba nyang geuhujat Allah.\n66 Jinoenyoe pakriban kheun gata?" Jijaweueb lé awaknyan, "Ureuëng nyoe meusalah, dan harôh maté."\n67 Dan awaknyan laju jiludah muka Isa, sira jiseupôt Gobnyan. Na cit nyang tampa Gobnyan,\n68 sira jipeugah, "Ci peugah dan neubri tée ubak kamoe, he Raja Peuseulamat! Soe kheueh nyang tampa gata?"\n69 Petrus teungoh geuduek diluwa, nibak leuen. Na sidroe ureuëng inong peulayan jitanyong, "Droeneueh nyoe kon sidroe lamkawan murit Isa nibak Galilea nyan?"\n70 Teuma Petrus geu-iengkeue dikeue awaknyan mandum. "Ulôn hana lôn teupeu peue nyang gata meukeusut," geujaweueb lé Petrus\n71 laju gobnyan geujak ubak pintoe leuen. Na lom sidroe peulayan inong nyang laén jingieng ateueh Petrus, dan jipeugah ubak ureuëng-ureuëng nyang na disinan, "Ureuëng nyoe bunoe na meusajan-sajan deungon Isa nibak Nazaret nyan."\n72 Dan Petrus ji-iengkeue lom, sira geu meusumpah. "Keubiet that-that hana lôn turi ngon ureuëng nyan!" kheun Petrus.\n73 Hana treb teuma óh lheueh nyan, ureuëng-ureuëng nyang dong disinan jijak ubak Petrus, dan jipeugah, "Pasti gata nyoe sidroe lamkawan awaknyan. Tanda nyan deuh that nibak loghat tutoe haba gata."\n74 Laju Petrus geumeusumpah cula caloe sira geupeugah, "Hana ulôn turi keu ureuëng nyan!" Haba geuh nyan pih lheueh, manök pih jiku-uék.\n75 Dan Petrus laju teu-ingat keu haba Isa nyang ka lheueh geupeugah ubak gobnyan, "Sigohlom manök jiku-uék, gata ka lhée goe ta-iengkeue keu Ulôn." Óh lheueh nyan Petrus laju geuteubiet sira geumo ngon até peudeh.


Kisah Para Rasul 25 (ACEH)\n1Lhée uroe óh lheueh Festus trok bak teumpat nyan, gobnyan laju geujak nibak Kaisarea u Yerusalem.\n2Nibak teumpat nyan Imeum-imeum ulée dan peumimpén-peumimpén Yahudi laju jipeusampoe ubak gobnyan peue nyang jigadu lé awaknyan keuhai Paulus. Awaknyan teutab jibujuk Festus\n3jiuseuha ateueh jroh até jih ateueh awaknyan, Festus nyan jitem yue jakcok Paulus dan jiba u Yerusalem; sabab awaknyan ka mupakat keu jipeumaté Paulus bak teungoh rot.\n4Teuma Festus jijaweueb, "Paulus teungoh teuteun di Kaisarea; dan ulôn keudroe pih hana treble lôn riwang keudeh.\n5Jadi, bah kheueh ureuëng-ureuëng rayeuk nyang na lamkawan gata jijak meusajan ngon ulôn u Kaisarea dan teupeusidang Paulus nyan disideh, meunyoe keubiet jihnyan ka jipeubuet buet nyang salah."\n6Óh ka lheueh tinggai di Yerusalem kira-kira lapan atawa siploh uroe teuk, Festus laju jiwoe u Kaisarea. Singohnyan laju jipeuna sidang peungadelan dan jipeurintah mangat Paulus jipeuhadab ukeue.\n7Watée Paulus trok keunan, ureuëng-ureuëng Yahudi nyang ka trok nibak Yerusalem laju jidong bansilingka gobnyan, dan laju jipeuphon peugah nyang jigadu nyan nyang paleng brat u ateueh Paulus. Teuma awaknyan hana bukeuti-bukeuti peue nyang ka jitudôh nyan.\n8Nibak geubila droe gobnyan, Paulus geupeugah, "Ulôn hana lôn peubuet sapeue pih nyang salah ubak huköm Nabi Musa atawa keu Baét Allah meunan cit ubak Kaisar Roma."\n9Teuma Festus keuneuk jicok até ureuëng Yahudi. Laju jitanyong bak Paulus, "Peu kheueh gatatem jak u Yerusalem mangat gata teupeusidang ideh dikeue ulôn keuhai peue-peue nyang ka jitudôh nyan?"\n10Geujaweueb lé Paulus, "Ulôn teungoh lôn dong dikeue mahkamah Kaisar Roma; dan bak teumpat nyan kheueh ulôn museuti teupeusidang. Teungku keudroe neuteupeue bahwa ulôn hana meusalah ateueh ureuëng Yahudi.\n11Meunyoe ulôn ka lôn iengkeue huköm dan lôn peubuet sapeue-sapeue buet nyang patot teuhuköm ngon huköm maté, ulôn rela maté. Teuma meunyoe peue-peue nyang jitudôh nyan hana beutôi, hana meusidroe pih nyang jeuet jijôk ulôn bak awaknyan. Ulôn lakée mangat ulôn teupeusidang bak peungadelan Kaisar!"\n12Óh ka lheueh jimeupakat ngon peunaseuhat-peunaseuhat jih, Festus jipeugah, "Gata talakée teupeusidang dipeungadelan Kaisar, jadi gata harôh jak meuhadab Kaisar."\n13Hana padubna treb teuma óh lheueh nyan, Raja Agripa dan Bernike geujak ubak Kaisarea keu geujak peugah seulamat ubak Festus.\n14Óh ka lheueh awaknyan na padub uroe nibak teumpat nyan, Festus laju jipeutrang keuhai peukara Paulus ubak Raja Agripa. Kheun Festus, "Na disinoe sidroe ureuëng huköman nyang jitinggai lé Feliks.\n15Watée ulôn mantong na di Yerusalem, imeum-imeum ulée dan peumimpén-peumimpén Yahudi jipeutamong peungaduan awaknyan ateueh ureuëng nyan dan jilakée mangat ulôn peurhot huköman ateueh ureuëng nyan.\n16Teuma ulôn jaweueb bahwa ureuëng Roma hana jeuet teuseurah meunan mantong sidroe ureuëng teutudoh keu teuhuköm, meunyoe nyang teutudoh nyan gohlom meuhadab keue ngon ureuëng-ureuëng nyang peudakwa gobnyan dan teubri watée keu jibila droe.\n17Ngon nyan, watée awaknyan jijak keunoe, ulôn hana lôn preh treb. Singohnyan laju ulôn peuna sidang peungadelan dan lôn peurintah mangat ureuëng nyan jiba meuhadab.\n18Watée ureuëng nyang peudakwa jidong sira jipeugah peu nyang jigadu nyan, awaknyan hana jigadu sapeue-sapeue buet nyang jeuhet nyang jipeubuet lé ureuëng nyoe lagée nyang ulôn pike teuma jipeugah lé awaknyan.\n19Nyang na awaknyan meubida peundapat sabe keudroe-droe keuhai agama jih keudroe dan keuhai sidroe ureuëng nyang nan jih Isa. Ureuëng nyan ka maté, teuma Paulus teutab jimeukreueh bahwa ureuëng nyan udeb.\n20Sabab ulôn bingong pakriban ulôn hase meuteumé keuteurangan-keuteurangan keuhai peukara nyan, laju ulôn tanyong bak Paulus peu kheueh jitem jak u Yerusalem dan teupeusidang ideh ateueh peukara nyan.\n21Teuma Paulus jilakée ék bandeng; jihnyan jilakée mangat jihnyan teutab teuteun sampoe peukara jih geupeu putôh lé Kaisar. Ngon sabab nyan ulôn peurintah mangat jihnyan teutab teuteun, sampoe ulôn meuteumé watée keu lôn kirém jihnyan ubak Kaisar."\n22Laju Agripa jipeugah bak Festus, "Ulôn keudroe pih keuneuk lôn deungoe ureuëng nyan." "Singoh Amphon jeuet neudeungoe," jaweueb Festus.\n23Singohnyan Agripa dan Bernike jijak ngon upacara keubeusaran. Awaknyan jitamong lam ruweueng sidang meusajan-sajan ngon ureuëng-ureuëng rayeuk angkatan prang dan ureuëng-ureuëng meugah nyang na lam banda nyan. Ateueh peurintah Festus, Paulus laju jipeutamong.\n24Dan Festus laju jipeugah, "Daulat Teungku Amphon dan mandum hadirin! Ureuëngnyoe ka jigadu bak ulôn lé mandum bansa Yahudi, bah kheueh nyan di Yerusalem meunan cit nyang na disinoe. Awaknyan jituntot ngon jiklik-klik bahwa jihnyoe hana patot teupeubiyeu udeb.\n25Teuma di ulôn hana lôn teumé mubacut pin nyang ka jipeubuet keu jeuet teucok keudasai huköm keu teupeu rhot huköman maté. Ngon sabab nyan jihnyoe keudroe ka jilakée keu teupeusidang ubak peungadelan Kaisar, ulôn ka lôn cok keuputosan keu lôn kirém jihnyoe ubak Kaisar.\n26Teuma di ulôn hana lôn teumé sapeue pih keuteurangan nyang teugaih keuhai droe jihnyoe keu lôn tuléh surat ulôn ubak Kaisar. Nyang kheueh sabab jih ulôn peuhadab jihnyoe dikeue Teungku-teungku banmandum, nyang paleng lumboi sa ubak Teungku Amphon Baginda Agripa! Meukeusut ulôn na kheueh óh ka lheueh teupareksanyoe, na bahan keu ulôn kutuléh surat.\n27Sabab meunurot peurasaan ulôn, hana kheueh bak teumpat jih teukirém sidroe ureuëng keunong teun ngon hana teupeugah peu salah nyang teutudoh ateueh jihnyoe."